Author: Windows User
Last saved by: Chudá Viera
Company: MZV SR

Správa zo zasadnutia Pracovnej skupiny  pre mládež Rady Európskej Únie

Dátum :   26. 02. 2013
Miesto :   Rada EÚ, Brusel
Účastníci za Slovenskú republiku:  Ivan Hromada (SZ SR pri EÚ), Viliam Michalovič (MŠVVaŠ SR)

Agenda

1.   Schválenie agendy

2.   Informácie Predsedníctva

3.   Informácie Komisie
  
4.  Návrh záverov Rady o prínose kvalitnej práce s mládežou k rozvoju, pohode a sociálnemu začleneniu mladých ľudí
      - diskusia 
        =	doc. 5567/13  JEUN 5

5.  Návrh záverov Rady o maximalizácii potenciálu politiky mládeže pri riešení cieľov stratégie Európa 2020
      - prezentácia a diskusia 
        =	doc. 5566/13  JEUN 4

6.  Rôzne

Zhrnutie zasadania

Na druhom zasadaní Pracovnej skupiny pre mládež počas IE PRES Komisia prezentovala balíček pre zamestnanosť mladých ľudí a balík o sociálnych investíciách. Balík opatrení Komisie v oblasti zamestnanosti mladých ľudí obsahuje na žiadosť Európskej rady a Európskeho parlamentu navrhované odporúčanie pre členské štáty týkajúce sa zavedenia nástroja „Záruka pre mladých“ s cieľom zabezpečiť, aby mladí ľudia vo veku do 25 rokov dostali kvalitnú pracovnú ponuku alebo pokračovali vo vzdelávaní, učňovskej či odbornej príprave do štyroch mesiacov po opustení formálneho vzdelávania alebo strate pracovného miesta. Balík o sociálnych investíciách je integrovaným politickým rámcom, ktorý zohľadňuje sociálne, hospodárske i rozpočtové rozdiely medzi členskými štátmi. PS pre mládež sa v druhom čítaní venovala návrhu záverov Rady o prínose kvalitnej práce s mládežou k rozvoju, pohode a sociálnemu začleneniu mladých ľudí. Členským štátom sa zdá byť dokument pridlhý s prílišným výskytom opakovanosti niektorých ustanovení. PRES predstavilo návrh záverov Rady o maximalizácii potenciálu politiky mládeže pri riešení cieľov stratégie Európa 2020. Vyzdvihujú sa v nich opatrenia na posilnenie medzisektorovej a medziinštitucionálnej spolupráce na zlepšenie koordinácie politiky mládeže s oblasťami politiky týkajúcimi sa mládeže, hlavne vo vzdelávaní a zamestnanosti. Úloha mladých ľudí pri vytváraní opatrení, ktoré sa ich týkajú, by takisto mala byť posilnená. Na záver predstaviteľ Sekretariátu Rady hovoril o pracovných metódach Rady ministrov, hlavne o motivácii pre ministrov, aby sa Rady zúčastnili, čo je spojené s pridanou hodnotou zasadania Rady.
K jednotlivým bodom

1. Schválenie agendy

Agenda zasadnutia bola schválená bez zmien. 

2. Informácie Predsedníctva

Rokovanie Pracovnej skupiny pre mládež viedla Catherine Hazlett z írskeho ministerstva detí a mládeže. Uviedla, že zrušené zasadanie 5.2. sa nepodarí nahradiť.  PRES podalo informácie o blížiacej sa konferencii o mládeži a zasadaní GR pre mládež. 

3.   Informácie Komisie

Komisia pripravuje seminár o validácii neformálneho vzdelávania informálneho učenia sa, ktorý sa uskutoční v 10. a 11. apríla v Mechelene. Zástupcovia DG EMPL prezentovali balíček pre zamestnanosť mladých ľudí a balík o sociálnych investíciách.

Balík opatrení Komisie v oblasti zamestnanosti mladých ľudí obsahuje na žiadosť Európskej rady a Európskeho parlamentu navrhované odporúčanie pre členské štáty týkajúce sa zavedenia nástroja „Záruka pre mladých“ s cieľom zabezpečiť, aby mladí ľudia vo veku do 25 rokov dostali kvalitnú pracovnú ponuku alebo pokračovali vo vzdelávaní, učňovskej či odbornej príprave do štyroch mesiacov po opustení formálneho vzdelávania alebo strate pracovného miesta.
 
V navrhovanom odporúčaní sa nalieha na členské štáty, aby vytvorili silné partnerstvá so zainteresovanými stranami, zabezpečili skoré zapojenie služieb zamestnanosti a iných partnerov podporujúcich mladých ľudí, prijali podporné opatrenia na umožnenie ich pracovného začlenenia, v plnej miere na tento účel využili Európsky sociálny fond a iné štrukturálne fondy, posúdili a neustále zlepšovali systémy záruk pre mladých a promptne ich uplatňovali.
 
Komisia podporí členské štáty poskytovaním finančných prostriedkov EÚ, podporovaním výmeny osvedčených postupov medzi členskými štátmi, monitorovaním nástroja „Záruka pre mladých“ v rámci európskeho semestra, ako aj organizovaním informačných kampaní.
 
Na uľahčenie prechodu zo školy do zamestnania sa balíkom opatrení začínajú tiež konzultácie európskych sociálnych partnerov týkajúce sa rámca kvality pre stáže, aby mohli mladí ľudia získať vysokokvalitnú pracovnú skúsenosť za bezpečných podmienok. V balíku opatrení sa ďalej informuje o vzniku Európskeho združenia učňovskej prípravy zameraného na zlepšenie kvality učňovskej prípravy a jej dostupnej ponuky prostredníctvom šírenia úspešných učňovských programov v členských štátoch. Zároveň sú v ňom načrtnuté spôsoby odstraňovania prekážok v mobilite mladých ľudí.

Politická dohoda má byť prijatá na Rade EPSCO 28.2.2013. 

Európska komisia vyzvala nedávno členské štáty, aby zaradili sociálne investície medzi svoje priority a aby modernizovali sociálny štát. To zahŕňa výkonnejšie stratégie aktívneho začleňovania ľudí, ako aj efektívnejšie a účinnejšie využitie rozpočtov pre sociálnu oblasť. Výzva je súčasťou oznámenia o sociálnych investíciách do rastu a súdržnosti, ktoré Komisia práve prijala.
 
Oznámenie tiež poskytuje členským štátom usmernenie o tom, ako čo najlepšie využiť finančnú podporu EÚ, najmä z Európskeho sociálneho fondu, na realizáciu vytýčených cieľov. Komisia bude prostredníctvom európskeho semestra pozorne sledovať výkonnosť systémov sociálnej ochrany v jednotlivých členských štátoch a v prípade potreby formulovať odporúčania pre jednotlivé krajiny. Balík o sociálnych investíciách zahŕňa odporúčanie Komisie namierené proti detskej chudobe, ktoré vyzýva k integrovanému prístupu k sociálnym investíciám v prospech detí. Investície do detí a mládeže dokážu výnimočne účinne prelomiť medzigeneračný cyklus chudoby a sociálneho vylúčenia a zlepšiť vyhliadky ľudí v ďalšom živote.

Balík o sociálnych investíciách je integrovaným politickým rámcom, ktorý zohľadňuje sociálne, hospodárske i rozpočtové rozdiely medzi členskými štátmi. Zameriava sa na:
– zabezpečenie toho, aby systémy sociálnej ochrany reagovali na potreby ľudí v kritických životných situáciách. Treba urobiť viac pre zníženie rizika sociálneho kolapsu a zabrániť tak vyšším sociálnym výdavkom v budúcnosti.
– jednoduchšie a lepšie cielené sociálne politiky, ktoré zabezpečia primerané a udržateľné systémy sociálnej ochrany. Niektoré krajiny dosahujú v sociálnej oblasti lepšie výsledky ako iné napriek tomu, že majú podobné alebo nižšie rozpočty, čo dokazuje, že stále existuje priestor pre zefektívnenie výdavkov v oblasti sociálnej politiky.
- zdokonalenie stratégií aktívneho začleňovania ľudí v členských štátoch. Kvalitná a cenovo dostupná detská starostlivosť a vzdelávanie, prevencia predčasného ukončovania školskej dochádzky, pomoc pri odbornej príprave a hľadaní zamestnania, podpora bývania a dostupná zdravotná starostlivosť – to všetko sú politické oblasti s významným rozmerom sociálnych investícií.

 4. Návrh záverov Rady o prínose kvalitnej práce s mládežou k rozvoju, pohode a sociálnemu začleneniu mladých ľudí

Cieľom dokumentu je zvýrazniť príspevku kvalitnej práce s mládežou:
- pri zlepšovaní rozvoja a  pohody mladých ľudí;
- pri budovaní kompetencií, pružnosti a vybavenia mladých ľudí zručnosťami, aby si vedeli poradiť so  životnými výzvami
-  ako cesty k inkluzívnejšej spoločnosti

Všeobecná diskusia
BE sa nazdáva, že dokument by sa mal viac  sústrediť na kvalitatívne aspekty práce s mládežou. DE víta, že sa v dokumente hovorí o politike mládeže ako o prierezovej politike, ale je potrebné byť jasnejší v častiach, kde sa popisuje ako samostatná politika.

Špecifická diskusia

Časť 3
FI sa nazdáva, že táto časť je pridlhá a opakuje sa v nej mnoho vecí, kryjú sa hlavne ods. 7 a 8   (podobne SK, FR, DK) a 10 a 1 (podobne FR, DK). BE navrhlo skrátiť ods. 6 (podobne UK, SK, FR). Má problém s definíciou neformálneho vzdelávania v poznámke pod čiarou č.4 (podobne SK). Ďalej navrhlo vypustiť ods. 11 (podobne SE).  FI navrhlo zmieniť v ods. 12 miestne a regionálne orgány (podobne EE).
AT by v ods. 7 spomenulo otázku tzv. otvorenej práce s mládežou. Do ods. 11 a 12 by chceli pridať aspekt posilnenia postavenia mládeže.  DE by doplnilo nový odsek o prierezovom charaktere politiky mládeže. 

Časť 4
FR navrhlo vypustiť druhú vetu ods. 15 kvôli opakovanému výskytu (podobne FI). BE do ods. 16b navrhlo doplniť sociálne a pedagogické skúsenosti. SK navrhlo vypustiť druhú časť ods. 16b (podobne SE, AT). IT navrhlo vypustiť ods. 16c. FR by chcelo zlúčiť ods. 16e a 16f. AT sa nepáči silné vyzdvihnutie prepojenia práce s mládežou a športu v ods. 16m (podobne EL). SE ho navrhlo vypustiť (podobne FI).

Časť 5
BE by v ods. 17d hovoril skôr o rámci kvality ako štandardoch kvality (podobne SE). DE požaduje vrátiť sa k ods. 17e o európskom rozmere práce s mládežou. IT navrhlo vypustiť prvé tri vety v ods. 17. 

Časť 7
DK sa nepáči, že sa tu vyzývajú na činnosť aj predsedníctva (podobne PL, IT, MT). Tie majú predsa autonómiu pri voľbe svojich priorít. FI podporuje myšlienku  tematickej pracovnej  skupiny. Naopak,  MT a UK proti.  

Záver: PS pre mládež sa v druhom čítaní venovala návrhu záverov Rady o prínose kvalitnej práce s mládežou k rozvoju, pohode a sociálnemu začleneniu mladých ľudí. Členským štátom sa zdá byť dokument pridlhý s prílišným výskytom opakovanosti niektorých ustanovení.

5. Návrh záverov Rady o maximalizácii potenciálu politiky mládeže pri riešení cieľov stratégie Európa 2020

Všeobecná diskusia
NL zdôraznilo potrebu mladých aktívnych občanov. FI prekvapivo uviedlo, že koordinácia smerom na EMCO a ďalšie výbory napojené na EÚ 2020 a procesy Európskeho semestra sa má konať na národnej úrovni. FR sa pýtalo na primárny cieľ tohto dokumentu, keď ho budú ministri schvaľovať dva mesiace po jarnom zasadaní Európskej rady. 

Špecifická diskusia
Časť 1
DK sa nazdáva, že by tu postačili ods. 1, 5 a 6. Ostatné sú nadbytočné. DE žiada vymazať poslednú vetu z ods.1, ods. 2, prípadne aj ods. 3. PL chce zmeniť názov dokumentu (maximalizovať na posilňovať). 

Časť 2
DK váha nad pridanou hodnotou prílohy, radšej je potrebné sa odvolávať na dokumenty z oblasti mládeže. 
Časť 3
IT žiada vypustiť ods. 14. BE navrhlo pridať do ods.10 prácu s mládežou, kultúru a šport (podobne PL). DE žiada vypustiť sociálnu inklúziu z ods. 10, lebo to nie je oblasť politiky, ale cieľ.   Podľa DK sa ods. 9-11 mierne prekrývajú. 

Časť 4
SK navrhlo lepší odkaz na pripravovaný program EÚ v oblasti vzdelávania, odbornej prípravy, mládeže a športu (podobne EE).

Časť 5
Viaceré ČŠ požiadali preformulovať ods. 21 o garanciách pre mládež.

Časť 6
DK navrhlo vypustiť z názvu časti "predsedníctva". Za kľúčovú považuje koordináciu na národnej úrovni; navrhuje z ods. 25 vypustiť posledné dva riadky - poskytovanie vstupu pre EMCO vo veci špecifických odporúčaní členským štátom. 

Záver: PRES predstavilo návrh záverov Rady o maximalizácii potenciálu politiky mládeže pri riešení cieľov stratégie Európa 2020. Vyzdvihujú sa v nich opatrenia na posilnenie medzisektorovej a medziinštitucionálnej spolupráce na zlepšenie koordinácie politiky mládeže s oblasťami politiky týkajúcimi sa mládeže, hlavne vo vzdelávaní a zamestnanosti. Úloha mladých ľudí pri vytváraní opatrení, ktoré sa ich týkajú, by takisto mala byť posilnená. 

6. Rôzne

Nicolas Platten zo Sekretariátu Rady hovoril o pracovných metódach Rady ministrov, hlavne o motivácii pre ministrov, aby sa Rady zúčastnili, čo je spojené s pridanou hodnotou zasadania Rady. V nelegislatívnych oblastiach je relatívne málo pravidiel rokovania, takže je tam pomerne vysoká flexibilita organizácie práce. Existuje miesto pre inovatívne metódy práce. Spomenul februárové zasadanie Rady ministrov pre vzdelávanie, kde sa osvedčil nový formát diskusie s externými rečníkmi a ministrami reagujúcimi bezprostredne na vypočuté prezentácie. 

BE požiadalo viac informácií o trialógoch k programu Erazmus pre všetkých. Otvorilo aj otázku hodnotenia procesov štruktúrovaného dialógu, ktorým sa zaoberá európsky riadiaci výbor, ktorý ho však aj implementuje. Spolu s FI vyzvali na externé hodnotenie štruktúrovaného dialógu.  COM uviedla, že plánuje externú evaluáciu celého obnoveného rámca pre európsku spoluprácu v oblasti mládeže.

BE pripravuje aktualizáciu dokumentu o Európskych a medzinárodných  politických agend  týkajúcich sa detí, mládeže a práv detí prijatého počas BE PRES v roku 2010. V tejto súvislosti požiadalo o kontrolu údajov v dokumente, ktorý rozošlú mailom, do konca marca za účelom jeho publikácie v apríli 2013.

Spracoval: PhDr. Ivan Hromada, PhD.
Brusel  27. február 2013